CELEX: 62020TN0540
Language: el
Date: 2020-08-27 00:00:00
Title: Υπόθεση T-540/20: Προσφυγή της 27ης Αυγούστου 2020 — Jushi Egypt for Fiberglass Industry κατά Επιτροπής

9.11.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 378/38
            
         
      Προσφυγή της 27ης Αυγούστου 2020 — Jushi Egypt for Fiberglass Industry κατά Επιτροπής
      (Υπόθεση T-540/20)
      (2020/C 378/48)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσα: Jushi Egypt for Fiberglass Industry SAE (Ain Sukhna, Αίγυπτος) (εκπρόσωποι: B. Servais και V. Crochet, δικηγόροι)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει, βάσει του άρθρου 263, παράγραφος 4, ΣΛΕΕ, τον εκτελεστικό κανονισμό (ΕΕ) 2020/870 της Επιτροπής, της 24ης Ιουνίου 2020, για την επιβολή οριστικού αντισταθμιστικού δασμού και την οριστική είσπραξη του προσωρινού αντισταθμιστικού δασμού που επιβλήθηκε στις εισαγωγές προϊόντων συνεχούς νήματος από γυάλινες ίνες καταγωγής Αιγύπτου, και για την είσπραξη του οριστικού αντισταθμιστικού δασμού στις καταγεγραμμένες εισαγωγές προϊόντων συνεχούς νήματος από γυάλινες ίνες καταγωγής Αιγύπτου, κατά το μέρος που αφορά την προσφεύγουσα·
               
            
                  —
               
               
                  να καταδικάσει στα δικαστικά έξοδα την καθής και κάθε παρεμβαίνοντα στον οποίον θα επιτραπεί να παρέμβει υπέρ αυτής.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής της, η προσφεύγουσα προβάλλει πέντε λόγους ακυρώσεως.
      
                  1.
               
               
                  Με τον πρώτο λόγο ακυρώσεως προβάλλεται ότι η απόφαση της Επιτροπής να επιβάλει αντισταθμιστικά μέτρα για τις χρηματοδοτικές συνεισφορές που χορηγήθηκαν στην προσφεύγουσα από κινεζικούς δημόσιους οργανισμούς αντιβαίνει στο άρθρο 2, στοιχεία α' και β', στο άρθρο 3, παράγραφος 1, στοιχείο α', στο άρθρο 4, παράγραφοι 2 και 3, και στο άρθρο 28 του βασικού κανονισμού και προσβάλλει τα δικαιώματα άμυνας της Αιγυπτιακής Κυβέρνησης.
               
            
                  2.
               
               
                  Με τον δεύτερο λόγο ακυρώσεως προβάλλεται ότι η απόφαση της Επιτροπής σχετικά με την παροχή γης στην προσφεύγουσα προσβάλλει τα δικαιώματα άμυνάς της και αντιβαίνει στο άρθρο 30, καθώς και στο άρθρο 3, παράγραφος 2, στο άρθρο 5 και στο άρθρο 6, στοιχείο δ', του βασικού κανονισμού.
               
            
                  3.
               
               
                  Με τον τρίτο λόγο ακυρώσεως προβάλλεται ότι η απόφαση της Επιτροπής να επιβάλει αντισταθμιστικά μέτρα για το καθεστώς επιστροφής εισαγωγικών δασμών σχετικά με τα εισαγόμενα υλικά που χρησιμοποιεί η Jushi για τις πωλήσεις προϊόντων υαλοΐνας σε συνδεόμενο εγχώριο πελάτη της αντιβαίνει στο άρθρο 3, παράγραφος 1, στοιχείο α', περίπτωση ii, και παράγραφος 2, καθώς και στο άρθρο 5 του βασικού κανονισμού.
               
            
                  4.
               
               
                  Με τον τέταρτο λόγο ακυρώσεως προβάλλεται ότι η απόφαση της Επιτροπής να επιβάλει αντισταθμιστικά μέτρα για τη φορολογική μεταχείριση της συναλλαγματικής ζημίας αντιβαίνει στο άρθρο 3, παράγραφος 2, και στο άρθρο 4, παράγραφος 2, στοιχείο γ', του βασικού κανονισμού.
               
            
                  5.
               
               
                  Με τον πέμπτο λόγο ακυρώσεως προβάλλεται ότι η μεθοδολογία της Επιτροπής για τον προσδιορισμό του περιθωρίου υποτιμολόγησης όσον αφορά την προσφεύγουσα αντιβαίνει στο άρθρο 1, παράγραφος 1, στο άρθρο 2, στοιχείο δ', και στο άρθρο 8, παράγραφοι 1, 2 και 5, του βασικού κανονισμού.